A BIZOTTSÁG HATÁROZATA
(2009. augusztus 20.)
a 2008/185/EK határozat Észak-Írországnak az Aujeszky-féle betegségre vonatkozó, jóváhagyott nemzeti ellenőrzési terveket végrehajtó régiók jegyzékébe való felvétele tekintetében történő módosításáról
(az értesítés a C(2009) 6394. számú dokumentummal történt)
(EGT-vonatkozású szöveg)
(2009/621/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a szarvasmarhafélék és a sertések Közösségen belüli kereskedelmét érintő állat-egészségügyi problémákról szóló, 1964. június 26-i 64/432/EGK tanácsi irányelvre (1) és különösen annak 9. cikke (2) bekezdésére,
mivel:
(1)
A 64/432/EGK irányelv a szarvasmarhafélék és a sertések Közösségen belüli kereskedelmére alkalmazandó szabályokat állapít meg. Az irányelv 9. cikke írja elő azokat a kritériumokat, amelyeknek megfelelően egyes fertőző betegségek, köztük az Aujeszky-féle betegségek esetében a kötelező nemzeti ellenőrzési terveket jóvá lehet hagyni.
(2)
Az Aujeszky-féle betegségre vonatkozó, a sertések Közösségen belüli kereskedelmében alkalmazandó kiegészítő garanciákról és a betegséggel kapcsolatos információnyújtással szemben támasztott kritériumokról szóló, 2008. február 21-i 2008/185/EK bizottsági határozat (2) meghatározza a sertések tagállamok közötti szállítására vonatkozó további biztosítékokat. Ezek a garanciák a tagállamok járványügyi helyzetük szerinti osztályozásához kapcsolódnak.
(3)
A 2008/185/EK határozat II. melléklete azokat a tagállamokat és azok régióit foglalja jegyzékbe, ahol az Aujeszky-féle betegségre jóváhagyott nemzeti ellenőrzési terveket hajtanak végre.
(4)
Az Egyesült Királyság kiegészítő dokumentumokat nyújtott be a Bizottságnak az Aujeszky-féle betegséggel kapcsolatos észak-írországi helyzetről. Ott több éve hajtanak végre az Aujeszky-féle betegségre vonatkozó, nemzeti ellenőrzési tervet.
(5)
A Bizottság megvizsgálta a tagállam által benyújtott dokumentumokat, és megállapította, hogy az észak-írországi nemzeti ellenőrzési terv megfelel a 64/432/EGK irányelv 9. cikke (1) bekezdésében megállapított kritériumoknak. Ennek megfelelően Észak-Írországot fel kell venni a 2008/185/EK határozat II. mellékletében szereplő jegyzékbe.
(6)
A 2008/185/EK határozatot ezért ennek megfelelően módosítani kell.
(7)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2008/185/EK határozat II. melléklete helyébe e határozat mellékletének szövege lép.
2. cikk
Ennek a határozatnak a tagállamok a címzettjei.
Kelt Brüsszelben, 2009. augusztus 20-án.